Fredag ettermiddag pågikk det en væpnet politiaksjon i områdene rundt Bybanetraseen.

TRUET MED KNIV OG SPYTTET

– Vi fikk melding klokken 1643 om en mann som hadde blitt aggressiv etter at han ble tatt for nasking på Nesttun Senter. Han skal ha truet ansatte med kniv, og spyttet dem i ansiktet, sier operasjonsleder Preben Wallestad ved Hordaland politidistrikt.

Mannen gikk deretter på Bybanen. Politiet hadde fått en beskrivelse av mannen, og stilte seg opp flere steder langs bybanetraseen for å se etter mannen.

Politiet var bevæpnet ettersom meldingen gikk ut på at mannen bar kniv.

PÅGREPET

– Bybanen kom inn til Byparken klokken 1701, og da meldte patruljen der at de trolig hadde pågrepet rett mann, sier Wallestad.

Han bekrefter noe senere at det var mest sannsynlig er riktig mann som ble pågrepet.

– At han har truet med kniv er ikke blitt verifisert, og han bar ikke kniv da han ble pågrepet, sier Wallestad.

Ifølge BAs utsendte på stedet, var det ingen dramatikk knyttet til pågripelsen. Mannen skal ha lagt og sovet i bybanevognen, og politiet ventet til den var tømt før de gikk inn og pågrep ham.

Mannen blir anmeldt for ordensforstyrrelse, og sitter nå på politihuset.